Baebele ya ntlha e e feletseng ka Sentadiana e ne ya gatisiwa kwa Venice ka 1471, dingwaga di ka nna 16 morago ga gore Yuropa e simolole go dirisa mokgwa wa go kwala go dirisiwa ditlhaka tse di gabilweng. Nicolò Malerbi, yo e neng e le moitlami kwa Camaldoli, o ne a ranola Baebele mo dikgweding di le robedi. O ne a dirisa thata dithanolo tse di neng di le teng ka nako eo, a di fetola go sekae a dirisa thanolo ya Selatine ya Vulgate, gape a emisetsa mafoko mangwe ka a a neng a dirisiwa mo lefelong la ga bone, la Venetia. Thanolo ya gagwe e ne e le yone ya ntlha ya Baebele ya Sentadiana go gatisiwa e e neng ya anamisiwa thata. 26 Boemo jwa batho ba Modimo mo motlheng wa rona bo re gakolola jwa moporofeti wa bogologolo Esekiele, yo Jehofa a neng a mo tlhoma gore e nne molebeledi wa semoya wa ntlo ya Iseraele. Modimo o ne a re: “O tla utlwa lefoko [la me] . . . o bo o ba naya tlhagiso e e tswang mo go nna.” Fa Esekiele a ne a ka tlhokomologa thomo ya gagwe, o ne a tla nna le molato wa madi a batho ba ba neng ba tla bolawa fa Jerusalema e senngwa. (Esekiele 33:7-9) Mme Esekiele o ne a le kutlo ka jalo a se ka a nna le molato wa madi.